Titane van die plaaslike T20-verhoogDie Titans spog met die T20-silwerware. Foto: Twitter. As die Proteas maar net vóór hul rampspoedige kragmeting teen Nederland na die hoogtepunte van gister se plaaslike T20-eindstryd tussen die Titans en die Dolphins gekyk het, sou hulle dalk ŉ paar waardevolle lesse geleer het. Want die Pretorianers het met ŉ uitstekende lopiejaagtog vorendag gekom om vir die soveelste keer met die mik-en-mokerlouere weg te stap toe hulle die wedstryd in die finale boulbeurt met vier paaltjies gewen het. Toe Neil Brand sy paaltjie met die telling op 98/5 in die 14de boulbeurt verloor het, het die wenteiken van 164 taamlik ver weg gelyk. Maar ŉ uitstekende vennootskap van 63 lopies vanaf slegs 34 aflewerings om die sesde paaltjie tussen die opwindende Donavon Ferreira en Dayyaan Galiem het die wa deur die drif vir die Titans getrek. Ferreira het weliswaar sy paaltjie in die laaste boulbeurt verloor, maar Galiem het die wedstryd met ŉ grenshou beklink. Vroeër is die reeks se twee topkolwers – die Dolphins se Grant Roelofsen en die Titans se Dewald Brevis – goedkoop uitgeknikker. JJ Smuts en Keegan Petersen het die beurt weer op koers vir die Durbaniete gekry, terwyl Theunis de Bruyn ook ŉ stewige vertoning vir die Titans gelewer het. Dolphins 162/3 in 20 boulbeurte: JJ Smuts 69, Keegan Petersen 63 en Dayyaan Galiem 1/18 Titans 165/6 in 19,4 boulbeurte: Donavon Ferreira 40, Galiem 32* en Smuts 2/25